ইদানিং বাঙালির দুই প্রিয় গোয়েন্দাকে নিয়ে তৈরি করা বেশ কয়েকটি ছায়াছবি, সিরিয়াল ইত্যাদি কলকাতা তথা পশ্চিমবঙ্গের দর্শকদের দেখার সৌভাগ্য হয়েছে। এঁরা হলেন ব্যোমকেশ বক্সী আর ফেলু মিত্তির! একই অভিনেতা এই দুটি চরিত্রে প্রায় একই সঙ্গে অভিনয় করছেন—এমনটাও ঘটে গেল সম্প্রতি। মায় ব্যোমকেশকে নিয়ে আস্ত একটি বলিউডি ছবিও বাজারে বেরিয়েছে কয়েক দিন আগে। এরপর বোধহয় ফেলুর পালা! এই দুই স্বনামধন্য রহস্যসন্ধানীর জীবনপঞ্জির মধ্যে লুকিয়ে আছে কিন্তু দুটি ভিন্ন সময়। দুটি ভিন্ন সামাজিক প্রেক্ষিত। এদের গল্পের ভাঁজে ভাঁজে মিলে যায় বাঙালি জীবনের নানান ছাঁচ। নানান স্টিরিও টাইপও! সেসব আর একবার উল্টে-পাল্টে পাশাপাশি রেখে পড়ে নিলে মন্দ হয় না! আমাদের মত মধ্য চল্লিশের অনেক পাঠক-পাঠিকারই শৈশব ও কৈশোরের অনেক রোমহর্ষক অলস দুপুর বা সন্ধে কেটেছে এদের সান্নিধ্যে! এইসব ভেবেই এদের নিয়ে দু-চার কথা লেখার সাহস করলুম।